8)

Lēmuma 24. pantu aizstāj ar šādu pantu: “24. pants 1. Kopienas finansiālo pasākumu ievieš, lai kompensētu dalībvalstīm radušos izdevumus, finansējot valsts dzīvnieku slimību un zoonožu izskaušanas, kontroles un uzraudzības programmas, kas uzskaitītas pielikumā (“programmas”). Pielikumā ietverto sarakstu var grozīt saskaņā ar 41. pantā noteikto kārtību, īpaši attiecībā uz jaunām dzīvnieku slimībām, kas rada apdraudējumu dzīvnieku veselībai un netieši arī sabiedrības veselībai, vai arī, ņemot vērā jaunus epidemioloģiskus vai zinātniskus atzinumus. 2. Katru gadu vēlākais līdz 30. aprīlim dalībvalstis iesniedz Komisijai ikgadējās vai daudzgadējās programmas, ko uzsāks nākamajā gadā, par kuru tās vēlas saņemt finansiālu atbalstu no Kopienas. Programmas, kas iesniegtas pēc 30. aprīļa, nākamajā gadā nav tiesīgas saņemt finansējumu. Programmās, ko iesniedz dalībvalstis, iekļauj vismaz turpmāk norādīto: a) slimības epidemioloģiskās situācijas apraksts pirms programmas uzsākšanas dienas; b) programmas īstenošanas ģeogrāfiskās un administratīvās teritorijas apraksts un demarkācija; c) programmas paredzamais ilgums, īstenojamie pasākumi un mērķis, kas jāsasniedz līdz programmas beigām; d) programmas paredzamo izmaksu un sagaidāmo ieguvumu analīze. Sīki izstrādātus kritērijus, tostarp tos, kas skar vairāk nekā vienu dalībvalsti, pieņem saskaņā ar 41. pantā noteikto kārtību. Katrā daudzgadu programmā, ko iesniedz dalībvalsts, sniegtā informācija, kas nepieciešama saskaņā ar šajā punktā minētajiem kritērijiem, jāiesniedz par katru programmas īstenošanas gadu. 3. Komisija var lūgt dalībvalstis iesniegt daudzgadu programmas vai vajadzības gadījumā pagarināt apstiprinātas ikgadējās programmas termiņu, ja daudzgadu programma tiek uzskatīta par nepieciešamu efektīvākai un produktīvākai konkrētās slimības izskaušanai, kontrolei un uzraudzībai, jo īpaši, ja radies potenciāls apdraudējums dzīvnieku veselībai un netieši - sabiedrības veselības aizsardzībai. Komisija sadarbībā ar attiecīgo dalībvalsti var koordinēt reģionālās programmas, kurās iesaista vairāk par vienu dalībvalsti. 4. Komisija dalībvalstu iesniegtās programmas novērtē gan no veterinārā, gan no finansiālā viedokļa. Dalībvalstis sniedz Komisijai jebkādu atbilstīgu papildu informāciju, ko Komisija prasa programmas novērtēšanai. Visu informāciju par programmām apkopo katru gadu līdz 15. septembrim. 5. Katru gadu līdz 30. novembrim saskaņā ar 42. pantā noteikto kārtību apstiprina: a) programmas, kas vajadzības gadījumā grozītas saskaņā ar 4. punktā paredzēto novērtējumu, b) Kopienas finansiālā ieguldījuma apjomu, c) Kopienas finansiālā ieguldījuma maksimālo apjomu, d) jebkādus nosacījumus, kas skar Kopienas finansiālo ieguldījumu. Programmas apstiprina uz laikposmu, kas nepārsniedz 6 gadus. 6. Grozījumus programmās var apstiprināt saskaņā ar 42. pantā noteikto kārtību. 7. Par katru apstiprināto programmu dalībvalsts Komisijai iesniedz turpmāk norādītos ziņojumus: a) starpposma finanšu un tehniskie ziņojumi, b) katru gadu vēlākais līdz 30. aprīlim - ikgadējais sīki izstrādāts tehniskais ziņojums, iekļaujot sasniegto rezultātu novērtējumu un sīki izstrādātu iepriekšējā gada izdevumu pārskatu. 8. Maksājumu pieteikumi attiecībā uz dalībvalstu izdevumiem saistībā ar programmu iepriekšējā gadā iesniedz Komisijai vēlākais līdz 30. aprīlim. Ja maksājumu pieteikumus iesniedz vēlāk, Kopienas finansiālo ieguldījumu konkrētajā gadā samazina par 25 % 1. jūnijā, par 50 % 1. augustā, par 75 % 1. septembrī un par 100 % 1. oktobrī. Katru gadu vēlākais līdz 30. oktobrim Komisija pieņem lēmumu par Kopienas maksājumiem, ņemot vērā saskaņā ar 7. punktu dalībvalstu iesniegtos finanšu un tehniskos ziņojumus. 9. Komisijas eksperti var veikt pārbaudes uz vietas kopā ar kompetento iestādi tiktāl, ciktāl tas ir nepieciešams, lai nodrošinātu vienotu šā lēmuma piemērošanu saskaņā ar 45. pantu Eiropas Parlamenta un Padomes Regulā Nr. 882/2004 (EK) (2004. gada 29. aprīlis) par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (6). Veicot šādas pārbaudes, Komisijas ekspertiem var palīdzēt ekspertu grupa, kas izveidota saskaņā ar 41. pantā noteikto kārtību. 10. Sīki izstrādātus noteikumus šā panta piemērošanai pieņem saskaņā ar 41. pantā noteikto kārtību. 11. Dalībvalstis var piešķirt līdzekļus no darbības programmām, kas ir izveidotas atbilstīgi Regulas (EK) Nr. 1198/2006 (7) 17. pantam, lai izskaustu pielikumā minētās akvakultūras dzīvnieku slimības. Līdzekļus piešķir saskaņā ar šajā pantā izklāstīto kārtību, piemērojot šādas korekcijas: a) palīdzības likme ir saskaņā ar likmi, kas noteikta Regulā (EK) Nr. 1198/2006; b) šā panta 8. punktu nepiemēro. Slimību izskaušanu veic atbilstīgi Direktīvas 2006/88EK (2006. gada 24. oktobris) par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (8), 38. panta 1. punktam vai saskaņā ar vai saskaņā ar slimību izskaušanas programmu, kas izstrādāta, apstiprināta un īstenota saskaņā ar minētās direktīvas 44. panta 2. punktu.